बठिंडा MLA से देर रात तक पूछताछ, 4 लाख लेने के आरोप में करीबी गिरफ्तार
पंजाब के बठिंडा से आम आदमी पार्टी के विधायक अमित रतन कोटफत्ता को विजिलेंस को 4 लाख रिश्वत लेते गिरफ्तार किया है। कोटफत्ता बठिंडा के सर्किट हाउस पहुंचे थे। गांव घुद्दा के सरपंच का बिल पास करने के बदले विधायक के PA रेशम सिंह ने यह रिश्वत ली थी।
पंजाब के बठिंडा से आम आदमी पार्टी (AAP) के विधायक अमित रतन कोटफत्ता को विजिलेंस ने 4 लाख रुपए रिश्वत केस में क्लीन चिट दे दी है। विधायक के करीबी रिशम सिंह को गिरफ्तार कर लिया गया है। विधायक से भी विजिलेंस की टीम ने बठिंडा के सर्किट हाउस में देर रात तक पूछताछ की। इसके बाद विधायक कोटफत्ता ने कहा कि रिशम सिंह उनका पीए नहीं है। विजिलेंस ने भी इस बारे में कहा कि इस केस में रिशम सिंह को पकड़ा गया है। 
दरअसल, विधायक कोटफत्ता बठिंडा के सर्किट हाउस पहुंचे थे। गांव घुद्दा की महिला सरपंच के पति से पंचायत का बिल पास करने के बदले खुद को विधायक का PA बताने वाले रिशम सिंह ने यह रिश्वत ली थी। विजिलेंस टीम ने दोनों को ट्रैप कर हिरासत में ले लिया था। 
सरपंच ने की थी शिकायत
शुरुआती जानकारी के मुताबिक गांव घुद्दा की सरपंच सीमा रानी के पंचायत के पैसे और ग्रांट फंसी हुई थी। जिसको लेकर विधायक के PA रेशम सिंह ने उनसे 4 लाख की रिश्वत मांगी थी। नियम के मुताबिक ब्लॉक डेवलपमेंट पंचायत अफसर यह राशि रिलीज करता था, लेकिन विधायक के कथित दबाव की वजह से वह पैसे नहीं दे रहा था।
ड्राइवर ने रिश्वत ली, विधायक वहीं मौजूद थे
जानकारी के मुताबिक PA रेशम सिंह ने रिश्वत की रकम लेकर गाड़ी में रख ली। उस वक्त विधायक कोटफत्ता गाड़ी से उतरकर कुछ लोगों से बातचीत कर रहे थे। विजिलेंस ने DSP संदीप सिंह की अगुआई में यह कार्रवाई की। गिरफ्तारी के दौरान PA रेशम सिंह ने भागने की भी कोशिश की। हालांकि उसे गिरफ्तार कर लिया गया। उसके बाद विधायक को भी टीम ने हिरासत में ले लिया। दोनों को सर्किट हाउस में बैठाकर पूछताछ की जा रही है।
पैसे देने वाले सरपंच के पति ने बताई पूरी कहानी...
इस बारे में सरपंच सीमा रानी के पति प्रितपाल कुमार ने कहा कि बीडीपीओ दफ्तर वाले हमें 4 साल से तंग कर रहे थे। हमने कभी इनको हिस्सा नहीं दिया था। इसके बाद हमने बठिंडा देहाती के विधायक अमित रतन कोटफत्ता को बताया।
हमने काम करवा रखे हैं, लेकिन रुपए पेंडिंग हैं। विधायक के पूछने पर बताया कि 25 लाख पेंडिंग हैं। दिवाली से पहले की बात है। इस पर विधायक ने पूछा कि हमें क्या दोगे?। हमने कहा कि आज तक किसी को पैसे नहीं दिए।
विधायक ने कहा कि ऐसा नहीं है, पैसा रिलीज करवाना है, काम करना है। गांव में तेरी इज्जत बनवानी है। तू जो मर्जी आगे लगाना। मैंने कहा कि काम पर पैसे तो पूरे लगाएंगे और आपको अपनी जेब से दे देंगे।
इस पर विधायक ने 5 लाख में पूरी पेमेंट रिलीज करवाने का सौदा कर लिया। इसके बाद परेशान कर 7-8 लाख की पेमेंट करवा दी। अब पेमेंट आई तो इन्होंने कहा कि हमारे पैसे दो। हमने कहा कि अभी पूरे पैसे नहीं मिले तो इन्होंने कहा कि हमें तो अभी पैसे दो। आज इन्होंने मुझसे ही पैसे लिए।
विधायक बोले- रेशम से कोई संबंध नहीं, वो मेरा PA भी नहीं
उधर विजिलेंस की ओर से हिरासत में लिए जाने के बाद AAP विधायक अमित रतन कोटफत्ता ने कहा कि उनका रेशम सिंह से कोई संबंध नहीं है। वह उनका पीए भी नहीं है। जिसने भी रिश्वत ली है, उसके खिलाफ तुरंत एक्शन लिया जाना चाहिए। अमित रतन ने कहा कि वह पुलिस प्रशासन से अपील करते हैं कि इस मामले की निष्पक्ष जांच की जाए।
भ्रष्टाचार के केस में AAP सरकार के 2 मंत्री गंवा चुके कुर्सी
पंजाब में आम आदमी पार्टी को सत्ता मिलने के 11 महीनों में 2 मंत्री भ्रष्टाचार के केस में कुर्सी गंवा चुके हैं। पहले हेल्थ मिनिस्टर विजय सिंगला को बर्खास्त किया गया। उन पर ठेकेदार से काम के बदले कमीशन मांगने के आरोप लगे। CM भगवंत मान ने खुद उनकी बर्खास्तगी का खुलासा किया।
इसके बाद दूसरे मंत्री फौजा सिंह सरारी का रिश्वत की सेटिंग का मामला सामने आया। जिसमें वह किसी से बात करते हुए पैसे लेने के बारे में प्लानिंग कर रहे थे। इसकी शिकायत भी पार्टी के भीतर पहुंची। हालांकि आरोप और कॉल रिकॉर्डिंग के बारे में पार्टी ने कुछ नहीं कहा, लेकिन उन्हें मंत्रिमंडल से हटा दिया गया।